แกะรอยราคาหุ้นบลูชิพ
ตลาดหุ้นไทยตลอดทั้งแปดเดือนแกว่งตัวผันผวนในทางขาลง แต่หากโฟกัสหุ้นรายตัวจะพบว่า ยังมีหุ้นที่มีความโดดเด่นในแง่บวก 19 บริษัท สร้างกำไรให้นักลงทุนกระเป๋าตุง
20 ก.ย. 2558

ตลาดหุ้นไทยตลอดทั้งแปดเดือนแกว่งตัวผันผวนในทางขาลง โดยดัชนีช่วงต้นปียังสามารถขึ้นไปทดสอบแถวบริเวณ 1,600 จุด ก่อนจะโดนแรงเทขายออกมาอย่างหนัก โดยเฉพาะนักลงทุนต่างชาติ หลังยังไม่มีสัญญาณที่จะเปลี่ยนแปลงในทิศทางที่เป็นบวก มีเพียงปัจจัยที่เข้ามากดดันเสมอๆ มา ไม่ว่าจะเป็นปัจจัยกดดันจากภาพรวมเศรษฐกิจของประเทศที่ฟื้นตัวช้า ราคาน้ำมันตลาดโลกที่ปรับตัวลง เงินบาทอ่อนค่า และกังวลต่อธนาคารกลางสหรัฐ (เฟด) จะขึ้นอัตราดอกเบี้ย รวมถึงปัญหาอื่นๆ เป็นต้น
ผลดังกล่าวทำให้ดัชนีทรุดตัวลงเรื่อยๆ จนมาถึงปลายเดือนสิงหาคม 2558 ลงไปจุดต่ำสุดที่ 1,301.06 จุด หรือต่ำสุดในรอบประมาณ 1 ปี 6 เดือน หลักๆ โดนเทขายในหุ้นบลูชิพ ดูจากดัชนี SET50 ปรับตัวลงหนัก โดยวันที่ 30 ธ.ค. 57 ดัชนีอยู่ที่ 1,001.01 จุด ขณะที่วันที่ 31 ส.ค. 58 ราคาหุ้นอยู่ที่ 905.68 จุด ลดลง 95.33 จุด หรือลดลงไป 9.53% ส่งผลให้ภาพรวมของกลุ่มหุ้นบลูชิพหมดเสน่ห์ลงไปชั่วขณะ
อย่างไรก็ดี หากโฟกัสหุ้นรายตัวจะพบว่า ยังมีหุ้นที่มีความโดดเด่นในแง่บวก 19 บริษัท สร้างกำไรให้นักลงทุนกระเป๋าตุง อาทิ BH, SAWAD, TPIPL, IRPC, DELTA, TOP, CPALL, ITD, PTTGC, CBG, CENTEL, BDMS, GLOW, BCP, IVL, SCC, BA, CK และ BTS
 
สำหรับบริษัทที่มีการปรับตัวขึ้นมีอยู่ 19 ตัว ทั้งนี้มีบริษัทที่ปรับตัวขึ้นมากกว่า 30% ได้แก่ บริษัท โรงพยาบาลบำรุงราษฎร์ จำกัด (มหาชน) หรือ BH โดยวันที่ 30 ธ.ค. 57 ราคาหุ้นอยู่ที่ 141 บาท ขณะที่วันที่ 31 ส.ค. 58 ราคาหุ้นอยู่ที่ 231 บาท เพิ่มขึ้น 90 บาท หรือเพิ่มขึ้น 63.83% นอกจากนี้ นักวิเคราะห์บล.เคจีไอ ยังมีมุมมองที่เป็นบวกต่อแนวโน้มกำไรของ BH ในช่วงที่เหลือของปีนี้หลังจากที่ผลประกอบการแข็งแกร่งในครึ่งแรกของปี
โดยผลประกอบการรายไตรมาสของ BH ยังคงแข็งแกร่ง สะท้อนถึงจำนวนผู้ป่วยต่างชาติที่เพิ่มขึ้นอย่างต่อเนื่อง ตามกลยุทธ์การขยายฐานผู้ป่วยต่างชาติของบริษัท  BH ยังคงเป็นหนึ่งในหุ้นเด่นในกลุ่ม healthcare แนะนำ “ซื้อ” และปรับเพิ่มราคาเป้าหมายโดยอิง 1 ปีข้างหน้าเป็น 267 บาท
อันดับ 2 บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD โดยวันที่ 30 ธ.ค. 57 ราคาหุ้นอยู่ที่ 24.90 บาท ขณะที่วันที่ 31 ส.ค. 58 ราคาหุ้นอยู่ที่ 36.75 บาท เพิ่มขึ้น 11.85 บาท หรือเพิ่มขึ้น 47.59% นอกจากนี้ นักวิเคราะห์บล.ทิสโก้ มองว่า บริษัทจะเติบโตได้แข็งแกร่งในช่วง 3 ปีข้างหน้า โดยคาดว่าผลประกอบการจะเติบโต 32% ในปีนี้ และ 40% ในปีหน้า หนุนโดยสินเชื่อที่เติบโตมากขึ้น 27% ผ่านการขยายสาขา และ NIM ที่เพิ่มขึ้นจากต้นทุนของเงินที่ลดลง และเพิ่มสัดส่วนสินเชื่อที่มีผลตอบแทนสูง แนะนำ “ซื้อ” ให้มูลค่าที่เหมาะสม 45.50 บาท
อันดับ 3 บริษัท ทีพีไอ โพลีน จำกัด (มหาชน) หรือ TPIPL โดยวันที่ 30 ธ.ค. 57 ราคาหุ้นอยู่ที่ 1.71 บาท ขณะที่วันที่ 31 ส.ค. 58 ราคาหุ้นอยู่ที่ 2.36 บาท เพิ่มขึ้น 0.65 บาท หรือเพิ่มขึ้น 38.01% นอกจากนี้ นักวิเคราะห์ บล.กรุงศรี มองว่า กำไรจะเติบโตถึง 60% ในปี 2558-2561 จากผลการดำเนินงานของโรงไฟฟ้าขยะสามแห่งเป็นหลัก ประกอบกับโรงงานผลิตปูนซีเมนต์ใหม่โรงที่ 4 (กำลังการผลิต 4.5 TPA) ก็น่าจะมีส่วนช่วยหนุนการเติบโตของกำไรในปี 2559 แนะนำ “ซื้อ” และให้ราคาเป้าหมายที่ 3 บาท
ขณะที่โฟกัสหุ้นรายตัวในแง่ลบมีอยู่ 31 บริษัท สร้างความชอกช้ำระกำใจ ขาดทุนบักโกรกหมด อาทิ WHA, TUF, DTAC, CPF, PTTEP, BEC, JAS, SCB, KBANK, KTB, TMB, MINT, PTT, BANPU, BBL, LH, TRUE, HMPRO, BMCL, PS, RATCH, THCOM, ROBINS, TCAP, ADVANC, EGCO, INTUCH, AOT, TTW, CPN และ M
สำหรับบริษัทที่มีการปรับตัวลงมีอยู่ 31 ตัว ทั้งนี้มีบริษัทที่ปรับตัวขึ้นมากกว่า 30% ได้แก่ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA โดยวันที่ 30 ธ.ค. 57 ราคาหุ้นอยู่ที่ 31.50 บาท ขณะที่วันที่ 31 ส.ค. 58 ราคาหุ้นอยู่ที่ 3.46 บาท ลบลง 28.04 บาท หรือลดลงไป 89.02% เหตุที่ราคาหุ้นปรับตัวลงเป็นผลจากการที่บริษัทออกหุ้นกู้ ส่งผลให้ราคาหุ้นมีการไดลูทลงมา
อันดับ 2 บริษัท ไทยยูเนี่ยน โฟรเซ่น โปรดักส์ จำกัด (มหาชน) หรือ TUF โดยวันที่ 30 ธ.ค. 57 ราคาหุ้นอยู่ที่ 90.50 บาท ขณะที่วันที่ 31 ส.ค. 58 ราคาหุ้นอยู่ที่ 17.40 บาท ลบลง 73.10 บาท หรือลดลงไป 80.77% เหตุที่ราคาหุ้นปรับตัวลงเกิดจากเปลี่ยนแปลงมูลค่าที่ตราไว้ (แตกพาร์) จาก 1 บาทต่อหุ้น เป็น 0.25 บาทต่อหุ้น ซึ่งเริ่มซื้อขายที่พาร์ใหม่ได้ในวันที่ 5 ม.ค. 58 ผลดังกล่าวจะช่วยดึงนักลงทุนรายย่อยเข้ามาลงทุนในธุรกิจมากขึ้น
อันดับ 3 บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC โดยวันที่ 30 ธ.ค. 57 ราคาหุ้นอยู่ที่ 96.50 บาท ขณะที่วันที่ 31 ส.ค. 58 ราคาหุ้นอยู่ที่ 67.25 บาท ลบลง 29.25 บาท หรือลดลงไป 30.31% เหตุที่ราคาหุ้นปรับตัวลงเนื่องจากผลประกอบการที่ยังไม่ฟื้นตัวจะยังคงเป็นปัจจัยกดดันราคาหุ้นต่อเนื่อง และการรักษาส่วนแบ่งการตลาดโดยการเพิ่มค่าใช้จ่ายในการขายและการเร่งขยายโครงข่าย ทำให้ค่าใช้จ่ายของ DTAC ยังไม่มีแนวโน้มว่าจะสามารถลดลงได้
อันดับ 4 บริษัท เจริญโภคภัณฑ์อาหาร จำกัด (มหาชน) หรือ CPF โดยวันที่ 30 ธ.ค. 57 ราคาหุ้นอยู่ที่ 27.25 บาท ขณะที่วันที่ 31 ส.ค. 58 ราคาหุ้นอยู่ที่ 19 บาท ลบลง 8.25 บาท หรือลดลงไป 30.28% เหตุจากการเทขายทำกำไรออกมาหลังกำไรของบริษัทเริ่มถดถอย
หลังจากยังไม่มีสัญญาณที่จะเปลี่ยนแปลงในทิศทางที่เป็นบวกโอกาสที่หุ้นบลูชิพฟื้นตัวอาจจะต้องรอไปอีกสักระยะหนึ่ง!!
…
 
ข้อมูลความเครื่อนไหวของราคาหุ้นกลุ่ม SET50 ณ 30 ธ.ค.57-31 ส.ค.58
 